Lady Gaga: - Blir vettskremt og hyperfokuserer
Det er to år siden sist artisten var i Norge. Da opptrådte hun for et utsolgt «Spektrum» i Oslo. Tirsdag, to dager før konserten på Telenor Arena, ankom superstjernen Norge. Til nå har Lady Gaga (26) transformert hotellrommet på Grand Hotel i Oslo om til et studio. Og selv om konserten ikke er utsolgt, opptrer hun på den største scenen som noensinne er laget. - Hvordan er det å være tilbake i Norge? - Det er helt fantastisk. Da jeg våknet opp her i morges, var jeg full av inspirasjon. Alle er så hyggelige mot meg, og mine fans er fantastiske. I går sto de utenfor i kulden i mange timer, og jeg syntes så synd på dem. Jeg ville at de skulle kose seg, derfor ga jeg dem 200 kroner så de kunne kjøpe seg pizza. Det var kanskje ikke så mye, men det var i alle fall nok til en liten matbit, sier Gaga til VG på telefon fra hotellrommet.- Hva gjør du mens du er i Norge? - Akkurat nå skriver jeg sanger her på hotellet og lager musikk til mitt nye album «Artpop». I dag er jeg bare utrolig lykkelig. Jeg henger ute, lager musikk og lever livet her i Norge. - Synes du ikke det er litt kaldt? - Hvem bryr seg om det er kaldt? Dere i Norge er heldige som har det slik. Tenk på alle de fantastiske kåpene, de varme hattene, skjerfene, skoene og deilige vantene dere kan gå med. - Sist gang du var her så produserte du en del sanger, gjør du det nå også? - Ja, det gjør jeg. Jeg har skrevet mange nye sanger til mitt kommende album her fra hotellet. Jeg har med 20 andre mennesker som hjelper meg å produsere låter. De er veldig kreative, og vi er gode venner. - I fjor ble du spottet på utestedet Mono, hvorfor dro du dit? - Fordi jeg elsker lokale steder. Det er der jeg føler meg hjemme. Jeg husker at det var veldig gøy. Jeg hang med dem som var der og koste meg. Det er de lokale pubene jeg liker meg best på. - Hvorfor kom du to dager før konserten? - Vel, jeg må jo forberede meg. Jeg skal gjøre min største konsert noensinne, og jeg vil gjerne gi det norske folk det showet de fortjener. Vi holder på å bygge den største scenen som noen gang er satt opp, og det tar lang tid. Det kommer til å bli en fantastisk konsert og et gøyalt show. De kommer til å ha det fantastisk. - Hva er det beste med dine norske fans? - At jeg har dem. De gjør meg så utrolig glad, og jeg er veldig takknemlig og ydmyk ovenfor dem. De har støttet meg på så mange måter. Derfor er viktig for meg å gi tilbake. Selv om vi ikke snakker samme språk, vil jeg vise dem takknemlighet ved å komme tilbake hit og holde konsert for dem.- Hvordan har konsertene dine gått så langt? - Det har vært fantastisk. Disse konsertene har vært min livs beste opplevelse. De lærer ikke hvordan man skal være en popstjerne på skolen, så jeg lærer mye mens jeg er på veiene. - Hva har du lært? - Jeg har lært å gi meg selv selvtillit til å vite at konserten kommer til å gå bra, og at fansen alltid uansett vil være der for meg. Jeg blir alltid veldig nervøs før jeg holder en konsert så da hjelper det å huske på slike ting. - Hvordan merker man at du er nervøs? - Hehe, jeg blir som alle når de er nervøse. Jeg freaker ut, er vettskremt, blir detaljfiksert og hyperfokuserer. Man blir jo også redd for at man ikke skal huske noe.- Hvordan er denne konserten annerledes fra din første? - Den er totalt forskjellig fra den første, samtidig ville vi beholde Monsterball-turneens hjerte og sjel. Forskjellen denne gangen er at den er mye mer teatralsk. Det er som om et museum skulle kommer til liv. Jeg er veldig stolt av dette showet, og jeg tror mine norske fans kommer til å ha det fantastisk. Konserten vil være elementer fra både rock og opera. - I fjor ble konserten din solgt ut, og i år ble den ikke det. Hvorfor bør folk komme på konserten din? .... (stillhet) Plutselig kommer Lady Gagas manager inn på telefonlinjen. Samtalen er blitt brutt.
Før kveldens konsert trosser Lady Gaga albumslakt og lunkent billettsalg. Hun bruker tiden i Norge til å produsere nye hits.